*Vryheidsvlag* (Vlajka slobody), vlajka organizácie Afrikaner Volksfront
**Volkstaat** (v doslovnom preklade *Národný štát*; iné názvy: **Boerestaat**) je projekt vytvorenia autonómneho územia pre Afrikáncov v rámci Juhoafrickej republiky. 

Vo veľkom treku sa preukázala túžba búrskych pionierov o nezávislosť a sebaurčenie, keď opustili Kapsko a vydali sa na severovýchod, kde si založili niekoľko búrskych republík. Koniec menšinovej vlády apartheidu v JAR (1994) opäť spôsobil dezilúziu u niektorých Afrikáncov a pocit marginalizácie v dôsledku politických zmien, čo vyústilo do návrhov na autonómny Volkstaat.

Jestvujú rôzne spôsoby na základe ktorých možno vytvoriť Volkstaat. Môže sa oprieť napr. o právo na autonómiu zakotvené v Ústave Juhoafrickej republiky či medzinárodnú legislatívu. Významnou prekážkou pre vytvorenie *Volkstaatu* je veľké rozptýlenie búrskeho a afrikánskeho živlu v krajine a skutočnosť, že netvoria väčšinu v žiadnej samostatnej geografickej oblasti schopnej samostatnej životaschopnosti. Podporovatelia myšlienky založili tri zemské združenia, *Orania* v Severnom Kapsku, *Kleinfontein* a *Balmoral* v Gautengu, aby presadzovali a implementovali návrh.

Územný rozsah
-------------

Volkstaat navrhovaný *Vryheidsfront* (Frontom slobody).
Mapa podielu belošského obyvateľstva v Juhoafrickej republike, približne 61 % belochov tvoria Afrikánci.
     0–20%
     20–40%
     40–60%
     60–80%
     80–100%
V júli 1998 predstavil líder Frontu slobody plán na vytvorenie afrikánskeho Volkstaatu v severnom Kapsku pozdĺž rieky Orange (na mape vpravo). V tejto oblasti o rozlohe 145 000 km² žije približne pol milióna Afrikáncov a tvoria väčšinu. Tento štát by tak bol kompaktným územím s prístupom k Atlantiku.

Druhou potenciálnou oblasťou je oblasť Pretórie a jej zázemia (mestá Rustenburg, Klerksdorp, Middelburg, Krugersdorp, Ventersdorp, Witbank, Silverton), ktorá je považovaná za centrum možného štátu. V tejto oblasti žijú 2 milióny ľudí, pričom Afrikánci tvoria 60 % obyvateľstva (tento a aj nasledujúce údaje pochádzajú z 90. rokov 20. storočia). Rozloha je 38 000 km², pričom je územie rozdelené na dve časti - západnú, v tej na rozlohe 23 000 km² žije 460-tisíc Afrikáncov, tvoria 58 percent obyvateľov; a východnú, v ktorej na rozlohe 15 000 km² žije 715-tisíc Afrikáncov, tvoria 61 percent obyvateľov. Tento východiskový Volkstaat by ovplyvnil hranice provincií Gauteng, Slobodný štát a Severozápad.

Referencie
----------

1. 1 2 3 4  IŠTOK ROBERT – LOVACKÁ STELA. *Towards a new state in south Africa: Will there be a new state established in south Africa?* [online]. Prešovská univerzita v Prešove, [cit. 2013-05-25]. Dostupné online. (po anglicky)
2. 1 2 3 4  GRIGGS, Richard A. *The Boundaries of Afrikaner Self-Determination* [online]. Durham University, 1995, [cit. 2013-05-23]. Dostupné online. (po anglicky)

Externé odkazy
--------------

* Článok Roberta Ištoka a Stely Loveckej o možnosti Volkstaatu (po anglicky)
* Článok Richarda A Griggsa o hraniciach afrikánskeho sebaurčenia (po anglicky)
* Vryheidsfront/Front slobody - webová stránka
* Stránka Orania
* Stránka Kleinfontein

Zdroj
-----

*Tento článok je čiastočný alebo úplný preklad článku Volkstaat na anglickej Wikipédii.*